OBH 1729/1997.
az állampolgári jogok országgyűlési biztosának
jelentése
Ügyintéző: dr. Garamvári Miklós

Az eljárás megindítása

A Panaszos beadvánnyal fordult az állampolgári jogok országgyűlési biztosához. Panaszában sérelmezi, hogy Székesfehérvár Megyei Jogú Város Polgármesteri Hivatalának jegyzője (a továbbiakban: Jegyző) nem tesz hathatós végrehajtási intézkedést a  Szabadművelődések Házának (a továbbiakban: Művelődési Ház) a környék lakóinak nyugalmát zavaró működése ellen.

Az ügyben a vizsgálatot 1997. január 31-én megindítottam.
 
A megállapított tényállás

A Jegyző 1995. szeptember 21-én kelt 32.244/1995. számú határozatában a Művelődési Ház igazgatóját arra kötelezte, hogy 3 napon belüli intézkedésével biztosítsa azt, hogy a Művelődési Házban gyakorló illetőleg fellépő zenekarok zárt ablakok mellett zenéljenek.

A Panaszos 1996. április 2-án levélben kérte a Jegyzőtől a határozat végrehajtását és a Művelődési Ház igazgatójának a kiszabható bírság maximummal történő szankcionálását a határozat be nem tartása miatt. Ezt követően a Panaszos 1996. április 6-án, április 21-én, valamint április 30-án írt leveleiben ismét kifogásolta a hangos zenét. A kifogás alapján a  Jegyző tárgyalást tartott (1996. május 10, 1996. május 23, 1996. június 11.). A tárgyalások alapján nem tartotta bizonyítottnak hogy a Művelődési Ház igazgatója  az alaphatározatot nem hajtotta végre és a Panaszos kérelmét 1996. június 17-én kelt, 30.756/1996. számú határozatával elutasította.

A Panaszos fellebbezésének helyt adva, a Fejér Megyei Közigazgatási Hivatal, 1711-4/96 számú határozatával a Jegyzőt a végrehajtás elrendelésére utasította.

A Jegyző - végrehajtást elrendelő, 30.756-13/1996. számú határozatában - hivatkozva az államigazgatási eljárás általános szabályairól szóló, többször módosított 1957. évi IV. törvény 82. § (1) bekezdésére felhatalmazta a Panaszost a korábban hozott határozat végrehajtására. A Panaszos az újabb határozat ellen, 1996. szeptember 12-én végrehajtási kifogással élt, amelyet a Jegyző 30.756-14/1996. számú határozatával elutasított. A Panaszos által előterjesztett fellebbezés alapján a Fejér Megyei Közigazgatási Hivatal 1996. december 2-án, 1711-10/1996 számú határozatával a jegyző által korábban hozott 30.756-13/1996. és a 30.756-14/1996. számú határozatokat megsemmisítette és az első fokú hatóságot új eljárás lefolytatására utasította. A Jegyző új eljárásában megállapította, hogy a Művelődési Ház vezetője az eredeti határozatban foglaltaknak nem tett eleget, ezért 1996. december 12-én kelt, 30/756-18 számú határozatában 1.000.- Ft pénzbírsággal sújtotta.

A rendelkezésemre bocsátott dokumentumok alapján megállapítottam, hogy a Jegyző, 1996. november 5-én kelt, 160773-4/1996 számú határozatával a Művelődési Ház földszinti aulájában folytatott szórakoztató zenés rendezvények tartását beszüntette és egyben előírta akusztikai szakvélemény elkészíttetését, amelynek tartalmaznia kell azt a megoldást, amellyel egyértelműen biztosítható a terület zajövezeti besorolása szerinti környezetre kiható zaj-és rezgésvédelmi határértékek maradéktalan betartása.

A Panaszos 1996. december 30-án ismételten jelezte, hogy a Művelődési Ház megsértette az őt kötelező határozatokban foglaltakat.

Az érintett alkotmányos jogok

Az Országgyűlési Biztos eljárása során a következő alkotmányos jogokat vizsgálta az üggyel kapcsolatban:

1. A Magyar Köztársaság Alkotmányának 57. § (5) bekezdése szerint a Magyar Köztársaságban a törvényben meghatározottak szerint mindenki jogorvoslattal élhet az olyan bírói, államigazgatási vagy más hatósági döntés ellen, amely jogát vagy jogos érdekét sérti.
2. A Magyar Köztársaság Alkotmányának 64. §-a rendelkezik arról, hogy a Magyar Köztársaságban mindenkinek joga van arra, hogy egyedül vagy másokkal együtt írásban kérelmet vagy panaszt terjesszen az illetékes állami szerv elé.
3. A Magyar Köztársaság Alkotmányának 2. § (1) bekezdése szerint a Magyar Köztársaság független, demokratikus jogállam.

A hathatós intézkedések elmulasztásából fakadó alkotmányos visszásság megszüntetése érdekében az alábbi ajánlást teszem:

Az állampolgári jogok országgyűlési biztosáról szóló 1993. évi LIX. törvény 20. § (1) bekezdésére hivatkozva felkérem Székesfehérvár Megyei Jogú Város Jegyzőjét, mint fenntartót, hogy az e célra rendelkezésére álló valamennyi anyagi, technikai és jogi eszközzel gondoskodjék arról, hogy a nagyobb hangerővel játszó zenekarok működése ne zavarja a környéken lakók nyugalmát.

Budapest, 1997. április 15.

									Gönczöl Katalin